**NÁRODNÁ RADA SLOVENSKEJ REPUBLIKY**

**VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-2404/2021

**817a**

### S p r á v a

**Ústavnoprávneho výboru Národnej rady Slovenskej republiky o prerokovaní vládneho návrhu zákona, ktorým sa dopĺňa zákon č. 513/1991 Zb. Obchodný zákonník v znení neskorších predpisov (tlač 817) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady podáva Národnej rade Slovenskej republiky podľa zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podáva Národnej rade Slovenskej republiky správu o výsledku prerokovania vládneho návrhu zákona, ktorým sa dopĺňa **zákon č.  513/1991 Zb. Obchodný zákonník** v znení neskorších predpisov (tlač 817).

I.

Národná rada Slovenskej republiky10. decembra 2021 rozhodla, že prerokuje vládny návrh zákona v skrátenom legislatívnom konaní.

Národná rada Slovenskej republiky uznesením č. 1188 z 10. decembra 2021 pridelila vládny návrh zákona, ktorým sa dopĺňa zákon č. 513/1991 Zb. Obchodný zákonník v znení neskorších predpisov (tlač 817) na  prerokovanie Ústavnoprávnemu výboru Národnej rady Slovenskej republiky, a to aj ako gestorskému výboru a určila lehotu na jeho prerokovanie v druhom čítaní.

**II.**

Poslanci Národnej rady Slovenskej republiky, ktorí nie sú členmi výboru, ktorému bol vládny návrh zákona pridelený, neoznámili v určenej lehote výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona, ktorým sa dopĺňa **zákon č. 513/1991 Zb. Obchodný zákonník** v znení neskorších predpisov (tlač 817) Ústavnoprávny výbor Národnej rady Slovenskej republiky prerokoval a odporúčal ho Národnej rade Slovenskej republiky uznesením č. 422 zo  14. decembra 2021 **schváliť.**

IV.

Z uznesenia Ústavnoprávneho výboru Národnej rady Slovenskej republiky pod bodom III tejto správy vyplývajú tieto pozmeňujúce a doplňujúce návrhy:

1. V čl. I v § 768t ods. 2 písm. c) a d) sa slová „členom jej štatutárneho orgánu“ nahrádzajú slovami „osobou oprávnenou konať za spoločnosť“.

Pojem „člen štatutárneho orgánu“ nevystihuje všetky možnosti postavenia a označenia osoby, ktorá koná za  spoločnosť, keď napríklad konateľ nie je členom štatutárneho orgánu, ale sám je štatutárnym orgánom, a  Obchodný zákonník tiež pripúšťa aj ďalšie možnosti. Z toho dôvodu sa navrhuje, aby čestné vyhlásenia mohla podpísať osoba, ktorá bola ku dňu výmazu spoločnosti z obchodného registra oprávnená konať za spoločnosť.

**Ústavnoprávny výbor NR SR**

**Gestorský výbor odporúča schváliť.**

1. V čl. I sa § 786t dopĺňa odsekom 7, ktorý znie:

„(7) Počas obdobia od výmazu spoločnosti do obnovenia jej zápisu v obchodnom registri sa plynutie lehôt podľa osobitných predpisov považuje za prerušené. Povinnosti podľa predpisov verejného práva, ktoré sa mali plniť, a práva podľa predpisov verejného práva, ktoré sa mohli uplatniť počas obdobia od výmazu spoločnosti do obnovenia jej zápisu, sa musia dodatočne splniť alebo sa môžu dodatočne uplatniť do 30 dní po obnovení zápisu v  obchodnom registri. Na účinky alebo následky, ktoré osobitné predpisy spájajú so  zánikom spoločnosti, sa hľadí ako by nenastali, ak dôjde k obnoveniu jej zápisu v  obchodnom registri.“.

Cieľom pozmeňujúceho návrhu je riešenie vplyvu právnej úpravy obnovenia zápisu spoločnosti v obchodnom registri na uplatňovanie práv a plnenie povinností vyplývajúcich z hmotnoprávnej a procesnoprávnej úpravy osobitných predpisov, či už súkromnoprávnej alebo verejnoprávnej povahy. Na tento účel sa prerušuje plynutie lehôt, určuje sa dodatočná lehota na uplatňovanie práv a plnenie povinnosti v oblasti verejného práva (daňové predpisy, predpisy sociálneho zabezpečenia a pod.) a ustanovuje sa, že na zánik spoločnosti, ktorej zápis bol obnovený sa nebude prihliadať (napr. v rámci správy daní, v rámci súdneho alebo iného konania, ale aj v rámci súkromnoprávnych vzťahov).

**Ústavnoprávny výbor NR SR**

**Gestorský výbor odporúča schváliť.**

Gestorský výbor **odporúča hlasovať spoločne** o pozmeňujúcich a doplňujúcich návrhoch (bod 1 a 2) s odporúčaním **schváliť.**

V.

Ústavnoprávny výbor Národnej rady Slovenskej republiky **ako gestorský výbor** odporúča Národnej rade Slovenskej republiky vládny návrh zákona, ktorým sa dopĺňa **zákon č. 513/1991 Zb. Obchodný zákonník** v  znení neskorších predpisov (tlač 817) **schváliť** v znení pozmeňujúcich a doplňujúcich návrhov uvedených v tejto správe.

**Správa Ústavnoprávneho výboru** Národnej rady Slovenskej republiky o prerokovaní vládneho návrhu zákona, ktorým sa dopĺňa zákon č. 513/1991 Zb. Obchodný zákonník v znení neskorších predpisov (tlač 817a) **bola schválená** uznesením Ústavnoprávneho výboru Národnej rady Slovenskej republiky č. 425 zo 14. decembra 2021.

Týmto uznesením výbor zároveň poveril spravodajcu **Alojza Baránika,** aby na schôdzi Národnej rady Slovenskej republiky informoval o výsledku rokovania Ústavnoprávneho výboru Národnej rady Slovenskej republiky.

Milan Vetrák v. r.

predseda Ústavnoprávneho výboru

Národnej rady SR

Bratislava 14. decembra 2021